- Jeg var ung og troede ikke nok på mine egne evner til at kunne lede et hold. Jeg arbejdede på en prototype alene og havde hverken erfaringerne eller visionerne til at vide, hvad jeg egentlig ville have 'Counter-Strike 2' til at være, forklarer Minh Le om fiaskoen.

I stedet går han videre med et soloprojekt. Spillet skal hedde 'Tactical Intervention' og være hans comeback. Et skydespil præcis, som han gerne vil have det.

Projektet bliver dog efter et par år presset og mangler penge, så Minh Le flytter hjem til sine forældre for at kunne klare sig.

Spillet udkommer endelig i 2013 – efter syv års arbejde – men bliver ikke godt modtaget.

Det er en mavepuster til Minh Le.

Efter at have arbejdet på fejlslagne projekter i 13 år føler han sig udbrændt. Alt bliver målt op mod hans oprindelige 'Counter-Strike' – og han er konstant i konkurrence med sin egen opfindelse, som alle stadig elsker.

Fællesskabet er nøglen til succes

Når han i dag ser tilbage, er han dog ikke i tvivl om, hvad der gik galt under udviklingen af 'Tactical Intervention'.

- Vi lyttede i udviklingen simpelthen ikke nok til brugerne. Processen var slet ikke lige så åben som under 'Counter-Strike', fortæller Minh Le og pointerer, at han kun havde 10 testpersoner.

- På 'Counter-Strike' havde vi jo flere millioner, fordi samtlige spillere sådan set var testpersoner. Det var dét, der gjorde forskellen.

Taknemmelig

Minh Le er på ingen måde rig i dag – men det gør ham ikke så meget.

- Det overrasker altid folk, når jeg fortæller dem, at jeg ikke er millionær. Men jeg var meget ung, da jeg solgte 'Counter-Strike' og var helt ærlig ret overrasket over, at et spilfirma overhovedet ville betale penge for det.

Det overrasker altid folk, når jeg fortæller dem, at jeg ikke er millionær. Minh Le

Han tilføjer:

- Det er i bagklogskabens klare lys jo ret tydeligt, at jeg havde cirka samme forretningstalent som en hulemand. Men jeg er taknemmelig for dét, jeg har, uanset om det er stort eller småt. Det har min historie lært mig at være.

Minh Le i dag. (© creative commons)

Tror på fremtiden

Siden 2013 har Minh Le arbejdet som menig medarbejder på flere forskellige spiltitler, men han har ikke kastet sig ud i egne projekter - og i et interview i 2016 afviste han nogensinde at ville forsøge sig med at lave et skydespil igen.

Det er han dog ikke så sikker på længere.

I dag er hans drøm intakt: At udvikle et spil ud fra brugernes feedback.

- Jeg har stadig nogle idéer i mit hoved, som jeg godt kunne tænke mig at prøve af.

- Men jeg er jo også godt klar over, at jeg nok aldrig igen kommer til at arbejde på et lige så succesfuldt projekt som 'Counter-Strike'. Det var også det sjoveste, jeg nogensinde har været med til. At arbejde så tæt sammen med et community er klart den bedste måde at udvikle et spil på – og noget som jeg savner meget.